
Sorin LAVRIC, avertisment SUMBRU despre „Revoluţia verde": 
Fermele se vor ÎNCHIDE, GOSPODĂRIILE țărănești vor fi 
DESFIINŢATE. Pentru distanţe mici vom merge pe jos, iar pentru 
cele lungi vom merge cu trenul 

Senatorul Sorin Lavric (AUR) avertizează că politicile europene de mediu urmăresc, de fapt, 
sărăcirea cetățenilor și înrobirea financiară. Grija pentru reducerea poluării nu se va mărgini la 
transport, ci va lua în seamă alimentația, iar tot ce e natural va fi socotit dăunător, în schimb 
tot ce e artificial va fi considerat binefăcător, subliniază Sorin Lavric într-un comunicat 


Redăm integral comunicatul de presă: 


„Obsesia cu care Comisia Europeană vrea să ne preschimbe în momâi dornice de a rumega insecte 
a atins un prag paranoic. Birocraţii de la Bruxelles vor să facă din noi ființe diafane cu maţ ecologic. 
Și cu minte ierbivoră. Până în 2040, acești sceleraţi cu ifose de stăpâni europeni ne vor aduce într- 
un stadiu de comunism pe care nici fondatorii lui nu l-ar fi visat.Planul, al cărui nume este 
„Revoluţia verde”, ne va arunca într-o stare de înapoiere paradisiacă: nu vor mai exista mașini cu 
combustibil fosil, bicicletele vor fi în mare vogă, transportul public va fi literă de lege. Pentru 
distanţe mici vom merge pe jos, iar pentru cele lungi vom merge cu trenul. Adio mașini private. 


Și asta pentru a ne micșora cât mai mult condiţia spurcată de ființe poluante. Căci prezumția 
decreierată din această mascaradă ucigașă este că omul murdărește totul în jur. A fi om înseamnă 
a păcătui printr-o emisie necontenită de dioxid de carbon. Defectul nostru capital este că intoxicăm 
aerul cu gaze. Grija pentru reducerea poluării nu se va mărgini la transport, ci va lua în seamă 
alimentaţia. Vom fi pînă într-atit de dresați, încât, de dragul prospețimii aerului, vom renunţa la 
carne și lactate. Noţiunea de „mamifer” va fi echivalentă cu animal scelerat. Nici pisicile sau cîinii nu 
vor scăpa de bănuiala că împut aerul. Tot ce e natural va fi socotit dăunător, în schimb tot ce e 
artificial va fi considerat binefăcător. Fermele se vor închide, gospodăriile țărănești vor fi 
desființate, producţia colectivă de pseudo-hrană, adică de chimicale și libărci, va fi atotstăpînitoare. 


Casele vor fi încălzite cu orice altceva, dar nu cu combustibil producător de CO2. Aberaţia va merge 
pînă acolo ca fiecărei persoane i se va acorda o „alocaţie de CO2”. Pînă acum, „alocaţie” însemna o 
sumă de bani dată în sprijinul copiilor. Acum nu se vor mai da, ci se vor lua bani. Cine va depăși 
cota de de CO2 pe care, în bunăvoința lor serafică, încuiaţii de la Bruxelles ne-au fixat-o, va plati 
taxe suplimentare. 


E un semn de prostie să crezi ca aceste măsuri stupide vor scădea emisia de dioxid de carbon în 
UE. Ce urmăresc satrapii progresiști este o sărăcire al cărei deznodămînt va fi înrobirea financiară. 
Și totul în numele „valorilor europene”. lată ce înseamnă sacra demagogie!” 

